《和左天官游麻姑山》
明代·谢士元

肩舆度岭晓穿云，不惜攀跻到夕曛。松径风微猿抱子，芝田雨过鹿呼群。

霓旌缥缈来金母，羽盖翩翻降道君。仙境泬寥人境远，四时风月许谁分。

作者简介：（1425—1494）福建长乐人，字仲仁，号约庵，晚更号拙庵。景泰五年进士。授户部主事，擢建昌知府。莅事明敏，民有持伪券讼田宅者，士元察其券为今式，而所讼乃二十年事，立知其伪。弘治初累官右副都御史、巡抚四川。坐事下狱。事白，遂致仕。有《咏古诗集》。